CELEX: 32020R0427
Language: mt
Date: 2020-01-13 00:00:00
Title: Regolament Delegat tal-Kummissjoni (UE) 2020/427 tat-13 ta’ Jannar 2020 li jemenda l-Anness II tar-Regolament (UE) 2018/848 tal-Parlament Ewropew u tal-Kunsill fir-rigward ta’ ċerti regoli ta’ produzzjoni dettaljati għall-prodotti organiċi (Test b’rilevanza għaż-ŻEE)

23.3.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 87/1
               
            
         REGOLAMENT DELEGAT TAL-KUMMISSJONI (UE) 2020/427
         tat-13 ta’ Jannar 2020
         li jemenda l-Anness II tar-Regolament (UE) 2018/848 tal-Parlament Ewropew u tal-Kunsill fir-rigward ta’ ċerti regoli ta’ produzzjoni dettaljati għall-prodotti organiċi
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2018/848 tal-Parlament Ewropew u tal-Kunsill tat-30 ta’ Mejju 2018 dwar il-produzzjoni organika u t-tikkettar ta’ prodotti organiċi u li jħassar ir-Regolament tal-Kunsill (KE) Nru 834/2007 (1), u b’mod partikolari l-Artikolu 12(2)(e), l-Artikolu 14(2)(c) u l-Artikolu 15(2)(a) u (d) tiegħu,
         Billi:
         
                     (1)
                  
                  
                     Il-Kapitolu III tar-Regolament (UE) 2018/848 jistabbilixxi regoli ġenerali tal-produzzjoni għall-prodotti organiċi, filwaqt li r-regoli dettaljati dwar il-produzzjoni huma stabbiliti fl-Anness II ta’ dak ir-Regolament.
                  
               
                     (2)
                  
                  
                     Billi għall-produzzjoni taż-żrieragħ imnibbta, in-nebbieta jużaw esklussivament ir-riżervi taż-żrieragħ li se jinbtu u jiġu kkunsmati direttament bħala oġġett tal-ikel, iż-żrieragħ użati għall-produzzjoni tan-nebbieta għandhom ikunu organiċi.
                  
               
                     (3)
                  
                  
                     F’dak li għandu x’jaqsam mat-tagħlif tal-kolonji tan-naħal, fejn is-sopravivenza tal-kolonja tiġi pperikolata minħabba kundizzjonijiet klimatiċi, il-possibbiltà li jintuża t-trab tad-dakra mill-apikultura organika tista’ tevita li l-larva tmut bil-ġuħ. Sabiex tissaħħaħ il-possibbiltà ta’ sopravivenza tal-kolonja, huwa xieraq li l-kolonji tan-naħal jitħallew ukoll jiġu mitmugħa trab tad-dakra organiku.
                  
               
                     (4)
                  
                  
                     Fir-rigward tar-rekwiżiti dwar l-oriġini tal-annimali tal-akkwakultura, b’mod partikolari l-produzzjoni ta’ eżemplari żgħar, it-trobbija tal-larva hija kkaratterizzata minn tliet fażijiet: il-fażi tat-tfaqqis tal-bajd u l-fażi awtotrofika meta l-larva tikkonsma r-riżervi mill-borża tal-isfar tagħha, il-fażi eterotropika meta l-larva tiġi mitmugħa bil-plankton u l-ftim finali għar-reġimi ġodda ta’ għalf. Billi l-aħħar fażi tal-iżvilupp tal-larva twassal għas-sura tal-età żgħira, jenħtieġ li jingħataw kundizzjonijiet ġodda għall-produzzjoni ta’ eżemplari żgħar li jinkorporaw l-aktar għarfien reċenti dwar is-settur f’konformità mal-prinċipji organiċi.
                  
               
                     (5)
                  
                  
                     Ir-regoli attwali dwar l-għalf għall-annimali tal-akkwakultura karnivori jinkludu restrizzjoni kwantitattiva ġenerali fuq l-għalf li joriġina mill-pjanti. Billi d-dieta li tirriżulta ma tissodisfax il-ħtiġijiet ta’ nutrizzjoni tal-ispeċijiet u l-istadji kollha ta’ żvilupp, jenħtieġ li dik ir-restrizzjoni tiġi abolita.
                  
               
                     (6)
                  
                  
                     Għalhekk, jenħtieġ li l-Anness II tar-Regolament (UE) 2018/848 jiġi emendat skont dan.
                  
               
                     (7)
                  
                  
                     Fl-interess taċ-ċarezza u taċ-ċertezza legali, jenħtieġ li dan ir-Regolament japplika mid-data tal-applikazzjoni tar-Regolament (UE) 2018/848,
                  
               ADOTTAT DAN IR-REGOLAMENT:
         
            Artikolu 1
            L-Anness II tar-Regolament (UE) 2018/848 huwa emendat f’konformità mal-Anness ta’ dan ir-Regolament.
         
         
            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            Għandu japplika mill-1 ta’ Jannar 2021.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-13 ta’ Jannar 2020.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 150, 14.6.2018, p. 1.
      
      
         
            ANNESS
            L-Anness II tar-Regolament (UE) 2018/848 huwa emendat kif ġej:
            
                        (1)
                     
                     
                        fil-Parti I, il-punt 1.3 huwa sostitwit b’dan li ġej:
                        
                                    “1.3.
                                 
                                 
                                    B’deroga mill-punt 1.1, il-produzzjoni taż-żrieragħ imnibbta, dment li ż-żerriegħa tkun organika, u l-kisba tal-irjus taċ-ċikwejra inkluż permezz tal-immersjoni f’ilma ċar għandhom ikunu permessi.”;
                                 
                              
                  
                        (2)
                     
                     
                        fil-punt 1.9.6.2 tal-Parti II, il-punt (b) huwa sostitwit b’dan li ġej:
                        
                                    “(b)
                                 
                                 
                                    il-kolonji tan-naħal jistgħu jintgħalfu biss meta s-sopravivenza tal-kolonja tkun fil-periklu minħabba l-kundizzjonijiet klimatiċi. F’tali każ, il-kolonji tan-naħal għandhom jintgħalfu bl-għasel organiku, bil-ġulepp taz-zokkor organiku jew biz-zokkor organiku.”
                                 
                              
                  
                        (3)
                     
                     
                        Il-Parti III hija emendata kif ġej:
                        
                                    (a)
                                 
                                 
                                    fil-punt 3.1.2, jiżdied il-punt li ġej:
                                    
                                                “3.1.2.3.
                                             
                                             
                                                Produzzjoni tal-eżemplari żgħar
                                             
                                          Fit-trobbija tal-larva tal-ispeċijiet ta’ ħut tal-baħar, jistgħu jintużaw sistemi ta’ trobbija (preferibbilment il- “mesocosm” jew it-“trobbija ta’ volum kbir”). Dawk is-sistemi ta’ trobbija jridu jissodisfaw ir-rekwiżiti li ġejjin:
                                    
                                                (a)
                                             
                                             
                                                id-densità tal-istokkjar inizjali għandha tkun inqas minn 20 bajda jew larva għal kull litru;
                                             
                                          
                                                (b)
                                             
                                             
                                                it-tank tat-trobbija tal-larva għandu jkollu volum minimu ta’ 20 m3; kif ukoll
                                             
                                          
                                                (c)
                                             
                                             
                                                il-larvi għandhom jintgħalfu fuq il-plankton naturali li qed jiżviluppa fit-tank, issupplimentat kif xieraq minn fitoplankton u żooplankton prodotti esternament.”
                                             
                                          
                              
                                    (b)
                                 
                                 
                                    fil-punt 3.1.3.3, il-punt (e) huwa sostitwit b’dan li ġej:
                                    
                                                “(e)
                                             
                                             
                                                materjali tal-għalf organiku li joriġinaw mill-pjanti jew mill-annimali.”